和提刑度支王店鷄詩
作者：文同
朝代：宋

paragraphs: 王店有郵吏，養鷄殊可笑。
昂然處高襟，不肯以時嘂。
官有宿此者，西征待初曉。
鷄竟不一鳴，問吏吏已告。
云此最荒絕，左右悉蓬蓼。
狐狸占爲宅，恣橫不可道。
前此三四鷄，一一遭其暴。
尋聲即知處，盡獲爪牙弔。
自後始得此，其若有人教。
東方或未明，群醜尚騰趠。
此鷄但鉗結，直伺太陽耀。
雖然謂失旦，似得保身要。
官曰此何用，不然則宜糶。
不見不鳴雁，先死蓋自召。
天下已明白，豈假更喧鬧。
徒爾費稻粱，曾莫知所報。
吏云官言是，且願勿嘲誚。
知是本在人，此物何足校。